钦定古今图书集成/明伦汇编/官常典/第743卷 > 徐从治 张可大 吴世扬 严正中 屈宜
## 钦定古今图书集成/明伦汇编/官常典/第743卷 > 徐从治 张可大 吴世扬 严正中 屈宜

阳　、谢琏　、徐得时　、翟昇

按《明外史》本传：“从治，字仲华，海盐人。万历三十五年
进士。除桐城知县。筑堤八万馀丈，以捍水灾。坐事贬
武学教授，屡迁南京礼部郎中、济南知府。举卓异，迁
兖东副使，驻沂州。天启元年，妖贼徐鸿儒反郓城，连
陷邹、滕、峄县，伏党沂州为内应。从治捕得之，严兵守
请。起家居。故总兵杨肇基主兵事，而献捣贼中坚之”
策于巡抚赵彦，遂灭。鸿儒，事详《彦传》。时副使王从义、
佥事来斯行并为监军，有功，从治功最。旋以右参政
分守济南。录功，进右布政使，督漕江南。会馀孽复煽巡抚王惟俭奏留之。寻告归，大计中浮言，议调。庄烈
帝嗣位，以故秩饬蓟州兵备。军久缺饷，诸营噪而甲。
巡抚王应豸及巡按、总兵谕弗听，从治偕总兵麻登
云驰入营，给以三月饷，卒欲给如额质登云，从治还
告，应豸勒兵逼之，乱遂定。时崇祯二年春也。进秩左
布政使，请告归。四年起饬武德兵备。孔有德反山东，
巡抚余大成檄从治监军。明年正月驰赴莱州，而登
州已陷。大成削籍。遂擢从治右副都御史代之，与登
莱巡抚谢琏并命，诏琏驻莱州，从治驻青州，调度兵
食。从治曰：“吾驻青不足镇莱人，以驻莱足系全齐命。”
乃与琏同受事于莱。有德，辽人，与耿仲明、李九成、毛
承禄辈，皆毛文龙帐下卒也。文龙死，走入登州。登莱
巡抚孙元化官辽久，素言辽人可用，乃用承禄为副
将，有德、仲明为游系，九成亦为偏裨，且多收辽人为
卒。是年，大凌河新城被围，部檄元化发劲卒泛海，趋
耀州盐场，示牵制。有德诡言风逆逗遛，乃命从陆赴
宁远。十月晦，有德及九成子千总应元统千馀人以
行，经月抵吴桥。县人罢市，众无所食宿。一卒与诸生
角，有德笞之，众大哗。九成先赍元化银，市马塞上，用
尽无以还，适至吴桥，闻众怨，遂与应元谋，率部卒劫
有德，有德从之，还兵大掠，陷陵县、临邑、商河，残齐东，
围德平。既而舍去，陷青城、新城，剽掠厌，乃整众。东。巡
抚余大成者，江宁人。天启时为职方郎中，尝奏发大
学士刘一燝私书，𬺈之去，大成亦移疾归。后魏忠贤
党，召复其官，而大成卒以事忤忠贤，至削籍。崇祯改
元，复起故官，加太仆少卿。有“清执”名。遂由太常少卿
擢右副都御史，巡抚山东。大成虽久居兵部，军旅非
所长。白莲馀贼未靖，又有逃兵之变，不能讨。御史谢
三宾、宋贤先后诋之。及闻有德叛，托疾数日，始遣中
军沈廷谕、参将陶廷鑨往御。廷谕遇贼而走，廷鑨复
大败。大成乃移兵追贼，而元化军亦至。元化，字初阳，
嘉定县人。登乡科，从徐光启游，得西洋火器法。天启
六年会试入都。值广宁覆没，条“备京”、“防边”二策告当
事，给事中侯震旸荐之朝，又以孙承宗请令主建炮
台及教练法，赞画经略军前。元化因请据宁远前屯，
以策千，王在晋不能用。又与袁崇焕争在晋建重关
之非。承宗行边还，奏授兵部司务。已而承宗代在晋，
筑台制炮，如元化言。召还为职方主事。崇焕守宁远，
复命元化为赞画。崇焕与在晋及满桂相失，元化还
朝，请以关外事专委崇焕，恶崇焕者谮之。魏忠贤罢
其官。崇祯元年起武选员外郎，进职方郎中，经略。崇
焕。乞以自辅。改山东右参议，整饬宁前兵备。京师戒
严，崇焕入援。及下狱，祖大寿溃，还，元化调剂，令复入
关。朵颜乘虚犯宁、锦，遣将击却之。时永平失守，关内
外相隔绝者半年馀，军食久虚，将士单弱，列城得无
虞，元化力也。三年六月，皮岛副将刘兴治为乱，廷议
复设登莱巡抚，遂擢元化右佥都御史任之，驻登州，
遣使谕定兴治。明年，岛众乱，兴治被杀，元化请以副
将黄龙代，先后汰其兵六千馀人。及有德变，大成所
遣兵败，以抚自愚，而元化亦力主抚，檄贼所过郡县
毋邀击，贼长驱，无敢加一矢者。贼佯许元化降，元化
师次黄山馆而返，贼兵遂抵登州。元化遣将张焘率
辽兵驻城外，总兵张可大发南兵拒贼，元化犹招贼
降，贼不听。五年正月战城东。可大兵方胜，焘遽退，可
大兵遂败。焘兵半降贼，贼遣归为内应。士民争请勿
容入，元化不从，贼俱阑入中军，耿仲明、都司陈光福
等夕举火导贼自东门入，城遂陷。元化自刎不殊，与
参议宋光兰、佥事王征及府县官悉被执，惟可大死
之。大成闻，乃驰入莱州为守御计。初，登州被围，朝廷
镌大成、元化三级，令办贼。及登失守，革元化职，候勘，
而以谢琏代。时有德推九成为主，己次之，仲明又次
之。用巡抚关防，檄州县兵饷，而令元化等移书大成
求抚，欲畀以登州一郡。有德党参将余五化，力言抚
可成。大成为闻于朝，言官力攻之。帝乃命革大成职，
候勘，而以从治代。当从治，琏未受事时，贼先已破黄
县，知县吴世扬死之。已而攻莱，从治琏与总兵杨御
蕃等分陴守。御蕃，肇基子也，积战功至通州副总兵。
会登州陷，兵部尚书熊明遇奏令署总兵官，尽将山
东兵，与保定总兵刘国柱、天津总兵王洪克期并进。
遇贼新城，洪先走，御蕃拒两日，率二百骑突围出，遂
入莱城。从治琏倚以拒贼。贼攻两日不下，大掠，分兵
陷平度，知州陈所问自经死。贼益攻莱，用元化所制
大炮，且日穴城，城多颓，从治等投火灌水，穴者死无
算。又时出兵掩击，毁其炮台，斩获多。而明遇惑大成
抚议，命主事张国臣为赞画往抚，并安辑辽人之在
山东者，以国臣辽人也。国臣先遣废将金一鲸入贼
营，已而国臣亦入，为贼移书，且遣一鲸还，恳毋出兵
坏抚局。从治等知其诈，叱退。一鲸遣间使三上疏，言
“贼不可抚。”最后言“莱城被围五十日，危如累卵，日夜
望援兵卒不至，度必为抚议所误。国臣致书臣，内抄

贼营，何尝有止兵不攻之”事。果止兵，或稍退舍，臣等
何故不乐抚？特国臣以抚为贼解，而贼实借抚为缓
兵计一鲸受贼贿，对援师则诳言贼数万不可轻进；
对诸将则诳言贼用西洋炮攻城，将陷矣。赖我招抚，
贼即止攻。夫一鲸三入贼营，每入，贼攻益急。而国臣
乃云“贼称我缒城下击致彼之攻。”是使贼任意攻击，
我不以一矢加遗。如元化断送登城，然后可成国臣
之抚耶？当贼过青州，大成拥兵三千，追贼甚易。元化
遗书谓：“贼已就抚，尔兵不可东。”大成遂止勿追，致贼
延蔓。今贼视臣等犹元化，乃为贼解，曰：“吴桥激变，有
因也；一路封刀不杀也；闻天子诏，遂止攻掠也。将谁
欺盈廷中国臣妄报，必谓一纸书贤于十万兵，援师
不来，职是故矣。臣死当为厉鬼以杀贼，断不敢以抚
之一字谩至尊，淆国是、误封疆，而戕生命也。”疏入，未
报。当是时，外围曰急，国柱、洪及山东所调援军俱顿
昌邑，不敢进。廷议两抚臣并困围城中，止巡按御史
王道纯在外。乃议设总督，以兵部右侍郎刘宇烈任
之。调蓟门、四川兵，统以总兵；邓“𤣱；调密云兵，统以副
将牟文绶，以右布政使杨作楫监之，令赴援。”三月，宇
烈、道纯、作楫、国柱、洪𤣱及监视中官吕直，义勇副将
刘泽清，新兵参将刘永昌、朱廷禄，监纪推官汪惟效
等集昌邑。𤣱、国柱、洪泽清等抵莱城，马步军二万五
千，势颇盛。而宇烈无筹略，诸帅皆懦怯。抵沙河，日遣
使讲抚，还所获“贼陈文才。”于是贼尽得虚实，亦以抚
愚宇烈，而潜兵绕其后，尽焚辎重。宇烈遂走青州，撤
三将兵就食。𤣱等半夜㧞营散，贼乘之，大败。洪国柱
走青、潍，𤣱走昌邑，泽清抵莱城，接战，伤二指，救不至，
亦败回平度，惟作楫不去。三将既败，朝中哗然。明遇
知官兵不可用，益坚抚议。先是，登州总兵可大殉难，
以副将吴安邦继之。安邦尤怯钝，奉令屯宁海，规取
登州。仲明扬言以城归，安邦信之，离登二十五里而
军。中军徐树声薄城被执，安邦走还。登。既不能下，而
贼困莱久。琏从治御蕃日，坚守待救。至四月中旬，从
治中炮死，莱愈益危。山东士官南京者，合疏攻宇烈，
请益兵。于是调昌平兵三千，以总兵陈洪范统之，加
以提督衔。洪范，辽人；明遇犹冀定抚议也。天津旧将
孙应龙自言与仲明兄弟善，能令其缚有德、九成降。
巡抚郑宗周予兵二千人，令从海道往。仲明乃伪函
死人首遗应龙曰：“此有德首也。”应龙率舟师抵水城，
贼迎入，猝缚斩之，无一人脱者。贼得巨舰，兵益盛。岛
帅黄龙攻贼，不克而还。贼遂破招远，围莱阳，知县梁
衡固守，贼败去。宇烈复至昌邑，洪范、文绶等亦至莱
州。推官屈宜阳请入贼营讲抚，贼佯礼之。宜阳遣人
言“贼已受命。”宇烈奏得请，乃手书谕贼令解围。贼邀
宇烈，见，宇烈虑劫不往，遣营将严正中送龙亭过河，
贼拥之去，而遣宜阳还莱，请文武官出城开读，即解
围御蕃及乡官张忻等力言不可信。琏谓围且六月，
势无如何，遂偕监视中官徐得时、翟昇，知府朱万年
同出。有德等皆叩头涕泣，琏慰谕之而还。明日，贼遣
宜阳入请琏邀御蕃同出。御蕃曰：“武臣第知杀贼，何
知抚事？”忻等复力言不可，琏不听复出。有德遂执琏
等，猝攻城，却令万年呼降。万年厉声曰：“吾死矣，汝等
宜固守！”骂不绝口而死。贼知莱不可得，送琏及二中
官至登，幽之正中、宜阳，皆死。初，抚议兴可、大、元化皆
败，从治极言不可，独宇烈与诸将信之，而尚书明遇
主其议。至是，举朝痛愤。诏逮宇烈下狱，调关外劲卒
征之。罢总督及登莱巡抚，不设专任，代从治者朱大
典。明遇坐主抚误国罢归，遂绝抚议。大典合兵攻莱。
八月中，兵甫接，贼辄大败，围解。有德等走登，九成方
在登，闻败，即害琏及二中官。大典围登，九成出战死。
久之，城破，有德、仲明入海遁。生擒承禄等，斩应元，贼
尽平。事详《大典传》。诏赠从治兵部尚书，赐祭葬，荫锦
衣百户，立祠曰《忠烈》。赠琏兵部右侍郎，亦赐祭葬，建
祠荫子。以御蕃功多，加署都督同知，总兵镇登、莱。而
宇烈以次年遣戍。琏，字君实，监利人。宇烈，绵竹人，大
学士宇亮兄也。本无才望，谬畀重任。其戍也，人以为
失刑。大成逮下狱遣戍，赦还，卒于家。元化自贼所纵
还，诏逮之。首辅周延儒谋脱其死，不得，则援其师徐
光启入阁共图之，卒不得。同张焘弃市，光兰征充军。